Måden, SF har brugt penge fra sin politiske gruppe i EU, er temmelig usædvanlig. Det siger belgiske Wouter Wolfs, der på universitet i Leuven forsker i politikeres brug af EU-midler.

»Ifølge min viden har der aldrig før været en problematisk sag, hvor penge fra grupperne blev brugt på aktiviteter med karakter af valgkamp,« siger han.

Onsdag aften valgte Margrete Auken og SF at betale 57.000 kroner fra EU, som de bl.a. havde brugt på et telt og avisannonce til Folkemødet, tilbage til partiets gruppe i Europa-Parlamentet, Den Grønne Gruppe.

Det skete, efter at BT kunne afsløre, at SF havde brugt pengene under folketingsvalgkampen i 2015 i strid med reglerne.

Til forskel fra Dansk Folkeparti og Morten Messerschmidts misbrug af penge fra den europæiske partialliance Meld og fonden Feld, drejer det sig i dette tilfælde om penge fra EU-parlamentets grupper, hvor der gælder andre regler.

EU-parlamentet giver hvert år over 427 millioner kroner til de politiske grupper, som så giver en del af pengene videre som oplysningsmidler til parlamentarikere og nationale partier.

Men reglerne siger ganske klart, at pengene ikke må bruges på nogen form for aktiviteter, der bare ’delvis omfatter et element af valgkamp’.

BT afslørede, at SF aldrig fortalte Den Grønne Gruppe, at pengene blev brugt under de sidste dage af en valgkamp.

Det burde SF ifølge gruppen have oplyst. Havde gruppen kendt omstændighederne, havde de aldrig udbetalt pengene til SF for at undgå enhver forbindelse til valget, skrev gruppen til BT.

At der aldrig i offentligheden har været en lignende sag som den, SF nu roder med, kan skyldes, at Europa-parlamentet, der i sidste ende skal godkende brugen af penge, ikke har indsigt i al den relevante information i medlemslandene, forklarer Wouter Wolfs.

»Det er meget svært for parlamentet at kontrollere forbruget, når de ikke kender den generelle kontekst,« siger han.

SFs misbrug af gruppemidler kom først frem, efter BT undersøgte samtlige danske partiers brug af EU-penge under valgkampen ved Folkemødet i 2015.

Wouter Wolfs mener, at SFs sag er en god mulighed for at åbne en debat om brugen af EU-midler.

»Om hvordan pengene fra EUs politiske grupper skal bruges i medlemslandene, og hvordan Europa-Parlamentets kontrol af forbruget kan forbedres,« siger Wouter Wolfs.